《矾曲至横丹乡道上》
清代·陈豫朋

晓出文州门，幽景恣清玩。鱼鸟无嫌猜，花竹缛烂灿。

行来矾曲无，危境耳目换。山势惊嶙嶒，江流俯瀰漫。

嵚岑孤径垂，欹窄不容䡬。小舆费挽曳，长绳虑中断。

移趾膝拄胸，束缚衣过骭。夹磴百层萝，挺霄千尺干。

魄动怯虚崖，力穷羡飞翰。直上艰萦盘，厥下杳涯岸。

独憩苔石颠，坐久心愈惮。吁嗟日将晡，峨峨始及半。

作者简介：陈豫朋，字尧凯，号濂村，泽州人。康熙甲戌进士，改庶吉士，授编修，历官福建盐驿道。有《濂村诗集》。